ЩIэблэм иропIейтей
КъБР-м щыIэ МВД-м и ПДН-м и лэжьыгъэм и унэтIыныгъэ нэхъыщхьэхэм ящыщщ кIэлъыплъыныгъэншэ сабийхэм ядэлэжьэныр.
ЩытыкIэ гугъум къихута сабийхэмрэ ныбжьыщIэхэмрэ къэхутэным, кIэлъыплъыныгъэншагъэ къэмыгъэхъуным, хабзэншагъэ Iуэхум балигъ мыхъуахэр хэзышэхэр жэуапым ешэлIэным къэрал кIуэцI IуэхухэмкIэ органхэм я лэжьыгъэр хузэщIагъэуIуэным гулъытэ хуащI. Аращ зытеухуар полицэм республикэм щригъэкIуэкI «КIэлъыплъыныгъэншэ» Iуэхугъуэр.
Абы ипкъ иткIэ ныбжьыщIэхэмрэ щIалэгъуалэмрэ я зэхуэсыпIэхэр, абы псэупIэ унэхэм я пкIэунэхэмрэ щIыунэхэмрэ, сабий джэгупIэхэр, хыфIадзэжа ухуэныгъэхэр хыхьэу, къапщытэ. А Iуэхугъуэм кърашалIэ балигъ мыхъуахэм я Iуэхухэмрэ абыхэм я хуитыныгъэхэр хъумэнымкIэ щIыналъэ комиссэхэм, егъэджэныгъэмкIэ, узыншагъэр хъумэнымкIэ IэнатIэхэм я лIыкIуэхэр.
МахуипщI Iуэхугъуэм хиубыдэу къэдгъэлъэгъуа зэхуэсыпIэхэр щIэпщытыкIыным къыдэкIуэу, учетым щыт балигъ мыхъуахэмрэ абыхэм я адэ-анэхэмрэ щыпсэухэм макIуэ, дэтхэнэми фIым хуэзыущий лэжьыгъэ зэмылIэужьыгъуэхэр драгъэкIуэкI. Апхуэдэхэм ящыщщ Балигъ мыхъуахэм я IуэхухэмкIэ (ПДН) IэнатIэм и лэжьакIуэхэм Аруан районым хыхьэ Псынабэ къуажэм къыщызэрагъэпэща «Адэхэм я конференц» Iуэхугъуэр. Абы щIидзэным и пэ къихуэу школакIуэхэм я деж щрагъэкIуэкI «Си адэр сызэрыгушхуэщ» сурэт, блын газет, сочиненэ зэпеуэхэр.
ПДН-м, ГИБДД-м я лэжьакIуэхэм, Аруан район администрацэм балигъ мыхъуахэм я Iуэхухэмрэ абыхэм я хуитыныгъэхэр хъумэнымкIэ и комиссэм, къэрал кIуэцI IуэхухэмкIэ органхэм я ветеранхэм сабийхэр гъэсэнымкIэ адэм иубыд увыпIэм зэIущIэм кърихьэлIахэр щыгъуазэ ящIащ.
Адэхэр конференцым къыщаIэта псалъэмакъым жыджэру хэтащ, школакIуэхэм профилактикэ лэжьыгъэ ядегъэкIуэкIыныр къызэгъэпэщыным, республикэм и щIэблэщIэр хэкупсэу гъэсэным я лъэныкъуэкIэ я Iуэху еплъыкIэхэр къыхалъхьащ.
Нобэрей сабийхэр ди къэкIуэнур зэрыарар, абыхэм гулъытэ яхуэтщIкIэрэ, гъэсэныгъэ нэс ябгъэдэтлъхьэкIэрэ, зызыужьа жылагъуэм и лъабжьэр гъэтIылъа зэрыхъур щыжаIащ зэIущIэм.
УАРДЭ Жантинэ.
